রেড ডেভিলস নামে পরিচিত দলটির বর্তমান স্কোয়াডকে বলা হচ্ছে বেলজিয়াম ইতিহাসের ‘সোনালি প্রজন্ম’। হ্যাজার্ড, ডি ব্রুইন, লুকাকুদের নিয়ে গড়া এই প্রজন্মের হাত ধরেই ৩২ বছর পর বিশ্বকাপ সেমিতে খেলছে পশ্চিম ইউরোপের দেশটি। সেমির পথ হয়ে প্রথম ফাইনাল এবং প্রথম শিরোপারও অন্যতম ফেভারিট তারা। কিন্তু কাজটা খুব সহজ হবে না প্রতিপক্ষ ফ্রান্স বলে। দিদিয়ের দেশমের অধীনে থাকা তরুণ ফরাসি দল শুরু থেকেই শিরোপার বড় দাবিদার। কিলিয়ান এমবাপ্পে, আন্তোনিও গ্রিজম্যান, অলিভিয়ের জিরুদ, পল পগবা, উসমান ডেম্বেলের দলটি আক্রমণভাগে খুবই ছন্দময়। বিশ্বকাপের আগের দেখায়ও বেলজিয়ামের চেয়ে এগিয়ে ফরাসিরা।